Dolganai
Dolganai (savivardžiai: долган, тыа-кихи, саха) – tiurkų tauta, gyvenanti šiaurės Sibire, Rusijos Federacijoje. Populiacija – 7000 žmonių; iš jų apie 5000 – Krasnojarsko krašto Taimyro rajone, 1300 – Jakutijoje. Kalba jakutų kalbai labai artima (kartais laikoma jos tarme) dolganų kalba. Dolganų tauta susiformavo XVIII a. pab. – XIX a. pr. iš jakutų, susigiminiavusių su nganasanais, evenkais. Tai toliausiai šiaurėje gyvenanti tiurkų tauta. Verčiasi elnininkyste, medžiokle (įskaitant ir kailinių žvėrelių), žvejyba. Maitinasi įvairiai paruošta elniena, žuvimi, paukštiena, augalinį racioną sudaro svogūnai, kai kurių augalų šaknys, ūgliai. Žodinis folkloras turi jakutų ir rusų bruožų, šokiai kilę iš evenkų. Išvystyti siuvimo, avalynės, kaulo raižybos amatai.